
Madárfaunánk jelenleg 350 fajt számlál - ez a szám nem állandó. 

A madarak a legmozgékonyabb állatcsoport, így vándorlásaik során 
vagy a fészkelési terület kiterjesztése következtében új földrajzi tájakat 
hódítanak meg. Ezzel magyarázható, hogy a Madarak első kötetében 
még csak 339, ma, 20 évvel később pedig már tizeneggyel több a hazai 
fajok száma. 

A Búvár zsebkönyvek korábban megjelent Madarak, Madarak 2. és az 
Állatkerti madarak című kötetei madárvilágunknak a kétharmadát 
mutatják be. A hátralévő egyharmad részt, azaz 108 fajt ismertet jelen 
kötetünk. Igazodva az eddigiekben alkalmazott módszerhez, tábláinkon 
ezúttal is a legszínesebb tollruhát, nászruhát viselő hímeket ábrázoljuk. 

Az itt bemutatott fajok közül 23 fészkelő madaraink közé tartozik. 
Ilyen a napjainkban gyakoribbá vált héja, a fokozottan védett kis 
békászósas vagy az egyre ritkuló haris. Ugyanakkor megismerhetünk 
olyan madarakat, amelyek a kedvezőtlenné váló környezeti feltételek 
következtében már évtizedek óta nem fészkelnek Magyarország 
területén, bár őszi és tavaszi vonulásukon ritkán előfordulhatnak. Ezek 
közé tartozik a vándorsólyom, a tavi cankó vagy a kacagócsér. Vannak 
fajok, mint például a vörös kánya, amelyeket a kipusztulás veszélye 
fenyeget. 

A könyvünkben megtalálható madarak nagy többsége azonban nem a 
fészkelők, hanem a rendszeres átvonulók közé tartozik, s ugyancsak 
nagy hányadot tesz ki a ritka vendégek sora. Az előzőek őszi és tavaszi 
átvonulásuk során kisebb-nagyobb számban minden évben felkeresik a 
pihenésre és táplálkozásra alkalmas élőhelyeket. 


1. Füles vöcsök (Podiceps auritus). A legritkább hazai vöcsök. I. tábla 
Fészkelőhazája Európa és Ázsia északi területein van, a tajga- és 
tundraövezet tavainál. Hozzánk késő ősszel vagy áprilisi átvonulása 
idején érkezik. A Dunán olykor áttelelő példányai is megfigyelhetők. A 
, téli ruhás?" madarak legfontosabb bélyege a sötét színű fejtető és fehér 
pofa (arcfolt), amelyeket éles határvonal választ el a szem vonalában. 
Védett. 


2. Kis hattyú (Cygnus bewickii). A három európai hattyúfaj között a 
legritkább. A hetvenes években nálunk is több alkalommal megfigyelték. 
Lajosmizse mellett, egy kis szikes tavon 1976 tavaszán hetekig 
tartózkodott egy család. A 2 öreg és 2 előző évi, még szürkés árnyalatú 
tollruhát viselő fiatal példány csak április végén indult tovább északi 
hazája felé. Fészkelőterülete a sarkvidéki tundraövezetben van. Védett. 


3. Rövidcsőrű lúd (Anser brachyrhynchos). A vetési lúdhoz hasonló, de 
annál kisebb termetű, csőre rövidebb, lábai hússzínűek. Fészkelőhazája 
Grönland és Izland, valamint a Spitzbergák. Telelésre tömegesen keresi 
fel a Brit-szigeteket és Hollandiát. Hazai előfordulásai az utóbbi 
években gyakoribbá váltak. Védett. 


4. Bütykös ásólúd (Tadorna tadorna). Ez a tarka tollazatú madár 
átmeneti alakokat mutat a ludak és récék között. Nevét részben élet- 
módjáról kapta, ugyanis laza talajba vájt föld alatti üregekben, olykor 
rókalyukakban költ. A hímek homlokán a csőrtőnél feltűnő piros bütyök 
látható. Főként a tengerpartok madara, de Ázsia félsivatagos területeinek 
sóstavainál is megtelepszik. Védett. 


1. Márványos réce (Anas angustirostris). A többi úszórécétől eltérően 
ennél a fajnál ivari különbség alig van, a tojó és a gácsér csaknem 
azonos színezetű. A récékre jellemző feltűnő szárny tükör hiányzik. 
Európai és ázsiai  fészkelőterületein — visszahúzódóban lévő, 
veszélyeztetett faj. Fészkelésre tengerparti lagunákban, sóstavaknál 
telepszik meg. Magyarországra ritkán vetődik. A  Velencei-tavon 
azonban több ízben mutatkozott, például 1951-ben. Ritkasága miatt több 
ország a Vörös könyvébe is felvette. Védett. 


2. Üstökös réce (Netta rufina). Az egyik legszebb színezetű récénk. A 
gácséroknak nászruhában élénk narancsvörös a fejük, korallpiros 
csőrrel. Ez a faj az utóbbi évtizedekig ritka alkalmi vendég volt 
vizeinken. A Kis-Balaton mocsárvilágának helyreállításával azonban új 
élőhelyei jöttek létre, és 1985-től mint fészkelő faj is megtelepedett. 
Védett. 


3. Hegyi réce (Aythya marila). Európában a skandináviai felföldeken 
kialakult kisebb tavak és a hidegebb tengerpartok madara. Főként 
csigákból és kagylókból álló táplálékát a víz alá bukva a tavak vagy a 
tenger sekélyebb részeinek aljzatáról szedegeti. Magyarországon inkább 
csak a Dunán és a Balatonon figyelhető meg kisebb számban őszi és 
tavaszi átvonulása során. Védett. 


4. Cifra pehelyréce (Somateria spectabilis). Nálunk mindössze három 
esetben észlelték ezt a pompás tollazatú tengeri récét. Jeges-tenger menti 
fészkelőhazájából csak ritkán vetődik a közép-európai tájakra. 1986 
tavaszán nagy esemény volt a Dunán Visegrádnál felfedezett példány, 
amely néhány napig más tengeri récék társaságában tartózkodott ott. 
Védett. 


II. tábla 


1. Füstös réce (Melanitta fusca). TIengeriréce-faj, amely kagylókból, 
csigákból, rákokból álló táplálékát a 3-5 méter mély parti vizekben 
alábukással szerzi. Nálunk főként a Balatonon és a Dunán mutatkozik 
novembertől márciusig. Védett. 


2. Nagy bukó (Mergus merganser). A Dunán rendszeres téli vendég. 
Ezek a madarak októberben érkeznek észak-európai  fészkelő- 
területeikről, és márciusig maradnak nálunk. A récék közeli rokona, bár 
test- és csőralkata némileg eltér azokétól. Kampós és fogazott csőre 
kiválóan alkalmas a halak megragadására, amelyeket a víz alá bukva fog 
el. Védett. 


3. Örvös bukó (Mergus serrator). Vizeinken jóval ritkább az előző 
fajnál, átvonulóban mutatkozik csak nálunk. A Balatonon őszi 
vonuláskor viszonylag rendszeres, de felbukkanhat szikes tavainkon és a 
Dunán is. A hím rozsdabarna begyével jól megkülönböztethető az előző 
fajtól. Az örvös bukó tojójánál a fej vörösbarna árnyalata a nyakon 
fokozatosan megy át a test szürkés színezetébe. Tápláléka elsősorban 
hal, melyet az előző fajhoz hasonlóan víz alá bukva szerez. Védett. 


4. Vörös kánya (Milvus milvus). E karcsú ragadozó madarat nagyobb 
termete, rozsdavörös farka és annak mélyebb, csaknem villás kimetszése 
különbözteti meg közeli rokonától, a barna kányától. A közelmúltban 
még kis számban rendszeresen költő madár napjainkra Magyarországon 
már csaknem kipusztult. Elterjedési területe máshol is zsugorodik. Ezzel 
szemben jelenleg Németország keleti területén ma is mintegy ezer pár 
fészkel, ott található világállományuknak közel a fele. Márciusban tér 
vissza európai fészkelőhelyeire, és szeptemberben indul afrikai téli 
szállására. Fokozottan védett. 


III. tábla 


1. Héja (Accipiter gentilis). Középtermetű ragadozó madár. Az öregek 
hasoldala harántcsíkozott, míg a fiatal példányoké hosszanti cseppfoltos. 
Lekerekített szárnyaival ugyanolyan ügyesen mozog a zárt erdők 
belsejében, mint a nyílt ligetes terepen. Eredetileg a középhegységek és 
dombvidékek madara, de az utóbbi években megtelepedett alföldi 
erdeinkben is. Zsákmányát meglepetésszerű támadással ragadja el. 
Táplálékában főként madarak szerepelnek, de zsákmányol emlősöket, 
így üregi nyulat, mókust, mezei pockot is. Védett. 


2. Pusztai ölyv (Buteo rufinus). Az egerészölyvtől jóval nagyobb 
termete és egyszínű, világosvöröses vagy zsemleszínű farka alapján jól 
megkülönböztethető. Magyarországon nem fészkel, csupán a nyári és 
kora őszi hónapokban tartózkodik hazánkban kisebb számban. 
Elsősorban az Alföldet keresi fel, így rendszeresen megfigyelhető a 
Hortobágyi Nemzeti Parkban, a Tiszántúl egyéb szikes pusztáin, 
valamint a Kiskunságban. A nyári aszálytól kiégett pusztákon szívesen 
üldögél valamely száraz fa, szalmakazal vagy gémeskút tetején. A 
hazánkban való előfordulása valószínűleg összefügg azzal, hogy 
Balkán-félszigeti állományának fészkelőterülete északnyugati irányban 
kiterjedt. Táplálékában főként rágcsálók - ürge, hörcsög, mezei pocok - 
szerepelnek. Védett. 


3. Gatyás ölyv (Buteo lagopus). A sarkvidék madara. Fészkét a földre 
vagy sziklapárkányokra építi. Hazánkban rendszeres téli vendég. 
Októberben érkezik, és márciusban indul vissza északi hazájába. Szinte 
kizárólag  kisemlősökkel táplálkozik: nálunk mezei  pocokkal, 
fészkelőhazájában lemminggel. Az  egerészölyvtől legfőbb  meg- 
különböztető jegye a felülről fehér farok, amelyet széles sötétbarna 
végszalag szegélyez. Védett. 

. tábla 


1. Héjasas (Hieraaetus fasciatus). Középnagy testű, erőteljes mozgású, 
, agresszív" ragadozó. Nagyobb termetű rokonait, így a szirti sast vagy a 
réti sast is megtámadja. A meleg mediterrán és a szubtrópusi félsivatagos 
zóna madara. Európában a bokorerdőkkel és örökzöld makkiával benőtt 
Földközi-tenger melléki hegyvidékek az élőhelyei. Fészkét elérhetetlen 
pontokra, valamely függőleges sziklafal magasan fekvő párkányára 
építi, s azt évről évre megtartja. Nem vonuló, fészkelőhelyétől télen sem 
távolodik el messzire. Korán, gyakran már februárban lerakja 2-3 
tojásból álló fészekalját. Rendszerint egy, ritkábban két fiókát repít. 
Táplálékát középméretű madarak és emlősök alkotják. Védett. 


2. Szirti sas (Aguila chrysaetos). Nagy termetű, erőteljes ragadozó. 
Megtalálható Eurázsia és Észak-Amerika mérsékelt övi területein. A 
hegyvidékek sziklavilágának lakója, csak olyan síkságra telepszik, 
amely gyéren lakott. Száma a múlt század végétől az üldözések, majd 
egyes növényvédő szerek elterjedt használata következtében erősen 
megfogyott, az 1970-es évektől azonban ismét lassú növekedést mutat. 
Fészkét rendszerint sziklapárkányra, ritkábban öreg fára építi. 
Táplálékában emlősök és madarak vegyesen szerepelnek. Fokozottan 
védett. 


3. Pusztai sas (Aguila nipalensis). A kiterjedt eurázsiai sztyeppék nagy 
testű ragadozó madara. Fészkét a talajra építi. Egy-egy területen 
nagyobb számban is megjelenhet. Költésével rugalmasan alkalmazkodik 
a mindenkori ürgeállomány nagyságához, mivel ez a fő tápláléka. 
Alkalmasint azonban madarakat is fog, sőt dögöt is fogyaszt. 
Mongóliában egy jakborjú friss tetemén együtt táplálkozott néhány 
pusztai sas egy barátkeselyűvel és több hollóval. A Tiszántúl pusztáin 
figyelték meg néhány esetben. Védett. 

V. tábla 


1. Nagy békászó sas (Aguila clanga). Fészkelőhazája Eurázsia 
lomboserdő- és tajgazónájában húzódik Lengyelországtól Kamcsatkáig. 
Költésre előnyben részesíti a nagy kiterjedésű, ligetes, tavakkal 
váltakozó erdőket. Folyóártereken és ritkábban kisebb facsoportokban is 
megtelepszik. Tápláléka főként emlősökből és madarakból áll, kisebb 
részben békát, sőt halat is fogyaszt. Egyes helyeken a madártelepek 
rendszeres fosztogatója, de felkapja a szárcsát a vízről, és elfogja a 
díszes tollazatú szalakótát is. Vonuló madár, a telet Afrikában és Dél- 
Ázsiában tölti. Hazánkat vonuláson érik el egyes példányok, főként 
áprilisban és októberben. Védett. 


2. Kis békászósas (Aguila pomarina). Az előző fajhoz hasonló, de 
rendszerint világosabb földbarna színezetű, valamivel kisebb termetű 
madár. Csupán Európa északkeleti részén és Kis-Ázsiában fészkel. 
Vonuló madár, a telet kelet-afrikai szavannákon tölti. Magyarországon 
egyes ártéri és középhegységi erdeinkben rendszeresen költ. Fészekalja 
általában 2 tojásból áll, és ki is kelti mindkét fiókát, de közülük csak az 
egyik nő fel. Ennek az az oka, hogy a fiókák hathetes korukig rendkívül 
agresszívek minden közelükben mozgó lénnyel szemben, így az erősebb 
testvér már az első két héten agyonveri a gyengébbet. Táplálékában 
nagyobb számban szerepelnek békák, de túlnyomórészt emlősöket 
fogyaszt. Fokozottan védett. 


3.  Barátkeselyű (Aegypius  monachus). — Kontinensünk egyik 
legveszélyeztetettebb ragadozó madara. Maradék állományát a Balkán- 
félszigeten a kipusztulás fenyegeti. Dögevő, de nagy ritkán kisebb élő 
állatokat is elfog. Hazánkban kóborlása során jelenik meg elvétve, 
főként májusban és júniusban. Védett. 

VI. tábla 


1. Kékes rétihéja (Circus cyaneus). Európa északi felének lakója. 
Hazánkban rendszeres téli vendég, októberben érkezik, és márciusban 
indul vissza fészkelőterületeire. Ősszel először a barna színezetű tojók 
érkeznek, és csak a keményebb tél beálltával jelennek meg a fekete 
szárnyvégű, egyébként hamvasszürke tollazatú hímek. A deres téli 
puszták és mezők fölött megszokott jelenség ez az imbolygó repüléssel, 
alacsonyan vadászgató madár. Tápláléka főként rágcsáló és beteg, 
hidegtől elgyengült vagy sérült madár. Ezeket a talaj fölött alacsonyan, 
tétovázva repülve, hirtelen lecsapással, ráfordulással fogja el. Védett. 


2. Fakó rétihéja (Circus macrourus). A négy rétihéjafaj között nálunk 
ez a legritkább. Kelet-Európa és Nyugat-Szibéria a fő elterjedési 
területe. Hazánkat vonuláson érinti. Egyes példányok augusztus végén, 
szeptemberben jelennek meg, és főként a Tiszántúl pusztái és mezői 
fölött vonulnak dél felé. Az ivari különbség az előző fajéhoz hasonlóan 
jól érzékelhető. A két faj tojópéldányait a szabadban szinte lehetetlen 
megkülönböztetni. A hímek legfontosabb elválasztó jegye a farkcsík 
színezete, amely a gyakoribb kékes rétihéjánál fehér, a fakó rétihéjánál 
pedig szürke, mint maga a farok. Védett. 


3. Vándorsólyom (Faleo peregrinus). Az 1960-as években mutatkozó 
világméretű állománycsökkenése a hazai néhány párra is kihatott, így a 
hetvenes évektől faunánkból mint fészkelő faj eltűnt. Az utóbbi években 
azonban Európa-szerte emelkedést mutat az állománya. Ez a közepes 
nagyságú, zömök termetű ragadozó hegyes szárnyaival a legkitűnőbb 
röptű madarak közé tartozik. Zsákmányát is a levegőben szerzi, 
leggyakrabban énekesmadarakat és galambokat fog, de levághatja a 
tőkésrécét is. Hazánkban ma csak átvonuló és telelő példányok 
figyelhetők meg. Fokozottan védett. 

VII. tábla 


1. Kabasólyom (Falco subbuteo). Eurázsia nagy részén elterjedt, kis 
termetű sólyom.  Folyóártereken, ligetes homoki erdőkben és 
tisztásokkal váltakozó középhegységi erdőkben költ, de sehol sem 
gyakori. Költőző madár. Hozzánk április közepén érkezik vissza afrikai 
téli  szállásáról.  Fiókanevelési időszaka július második felére, 
augusztusra esik, amikor az énekesmadarak szaporulata, a kirepített 
fiatalok gazdagítják táplálékát. A fecskét, rovart bravúros ügyességgel 
kapja el. Vonulása megfigyelhető, amint 15-20 példány lazán 
szétszóródva magasan repülő szitakötőket fogdos valamely nádas 
mocsár fölött. Védett. 


2. Eleonóra-sólyom (Falco eleonorae). A Földközi-tenger sziklás 
partjainak a madara. Telepesen fészkel. Világos és sötét színű változata 
ismeretes. Ez a madár még a kabánál is később költ, és szeptemberben, 
fiókanevelés idején valóságos , vámszedője" a kontinensünkről Afrika 
felé vonuló énekesmadaraknak. Magyarországon 1968-ban Bugacon, 
később a Hortobágyon észlelték. Védett. 


3. Kis sólyom (Falco columbarius). Európa tundravidékein költ, nálunk 
rendszeres téli vendég. Állománya az utóbbi évtizedekben jelentősen 
csökkent. A legkisebb ragadozó madarunk, nálunk apró énekes- 
madarakat, ritkábban pockot zsákmányol. Védett. 


4. Fehérkarmú vércse (Falco naumanni). A dél-európai tájak jellegzetes 
madara. Telepesen is költ egyes városok nagyobb épületein. A néhány 
évtizede visszahúzódóban lévő fajból nálunk ma csak elvétve található 
egy-egy pár. A vörös vércsétől szürke szárnyfedői és hangja alapján 
különböztethető meg. Védett. 

VIII. tábla 


1. Siketfajd (Tetrao urogallus). Nagy testű tyúk féle, amely hazánkból 
mintegy húsz éve végleg kipusztult. Kipusztulásának oka az élőhelyét 
képező csendes erdők megbolygatása, kitermelése. Ma már főként csak 
egyes tojópéldányok bukkannak fel a nyugati határszélen őszi 
kóborlásuk során. Az Alpokban, a Kárpátokban és a balkáni hegyek 
fenyőerdőiben még szép számmal él. Fészkét a fenyvesek ritkább 
részein, fatuskó mellé vagy áfonya közé építi. Fészekalja rendszerint 5-8 
tojásból áll, amelyeken a tojó 26-29 napig kotlik. A kikelő fiókák 
fészekhagyók, és két-három hetes korukban már szárnyra kapnak. 
Védett. 


2. Nyírfajd (Lyrurus tetrix). Az előzőnél kisebb termetű. Az ivari 
kétalakúság ennél a fajnál még kifejezettebb. A kakasok feketék, lant 
alakú farkuk jellegzetes. A tyúkok az erdei avarhoz hasonló, barnásvörös 
rejtő színezetűek. Egykor a Nyírségben is fészkelt. Legközelebbi 
fészkelőhelyei a szlovák Érchegységben, a gömöri hegyekben és 
Erdélyben vannak. Tápláléka nagyrészt növényi eredetű: rügyeket, 
bogyókat fogyaszt, kedveli a borókát és az áfonyát. Nyáron felszedi a 
rovarokat, csigákat, gilisztát is. Védett. 


3. Fogoly (Perdix perdix). Őshonos, párban élő tyúkféle. Télire kisebb 
csoportokba verődik. Az egykor nagy elterjedésű és gyakori vadászható 
madár országos állománya az utóbbi tíz évben mintegy ötödére 
csökkent. A mezőgazdasági területeket kedveli. Fészkét is a 
szántóföldeket határoló mezsgyén, parlagokon vagy erdőszéleken, 
fasorban építi. A fiókák vezetésében mindkét szülő részt vesz. 
Erdősávok, cserjések létesítése elősegíthetné fennmaradását. Jelenleg 
nem védett. 

IX. tábla 


1. Fácán (Phasianus colchicus). Madárvilágunkban ez az egyedüli, 
ember által telepített faj. Még az ókorban a görögök és a rómaiak 
közvetítésével terjedt el Európában. A Kaukázustól Kínáig és Japánig 
terjedő hatalmas területen őshonos. Eredetileg a ligetes bokorerdők 
madara. Hazánkban nagy számban él, főként az Alföld és Dunántúl 
erdőkkel, fasorokkal, nádas mocsarakkal váltakozó mezőgazdasági 
területein. Úgynevezett poligám madár, egy kakashoz 3-5 tyúk tartozik. 
A csibék vezetésében csak a tyúk vesz részt. Vadászható faj. 


2. Guvat (Rallus aguaticus). Nádasaink rejtett életmódot folytató 
madara, csak hangja árulja el jelenlétét. Leggyakrabban alkonyatkor 
figyelhető meg, amikor a nádas szélére is kijön táplálkozni. Fészkét 
zsombékra építi, kikelő fekete pelyhes fiókái fészekhagyók. A 
vízicsibéktől első pillantásra hosszú csőre különbözteti meg. Vonuló 
madár. A telet a Földközi-tenger partvidékén tölti. Mocsaraink be nem 
fagyó forrásainál egyes példányok át is telelhetnek. Védett. 


3. Haris (Crex crex). Egyre ritkuló fészkelő madarunk. A kiterjedt 
vizenyős rétek, nedves kaszálók, ritkábban az ezekkel határos 
gabonaföldek az élőhelyei. A fű között hallatja jellegzetes, kéttagú 
, harsogó" hangját. Május végén kezd költeni, száraz fűből, mohából 
készített fészkébe 6-12 tojást rak. Csak a tojó kotlik. Fiókái 19 nap 
múlva kelnek ki, és felszáradásuk után néhány óra múlva már elhagyják 
a fészket. Vonuló madár, szeptemberben indul Afrikába. A nedves 
talajon élő rovarokkal, csigákkal, gilisztákkal táplálkozik. A kaszálás 
gépesítése, majd élőhelyeinek átalakítása okozta jelentősebb 
állománycsökkenéseit. 1961 óta védett, jelenleg fokozott védelemre 
javasolt faj. 

X. tábla 


1. Kis vízicsibe (porzana parva). A három vízicsibefaj közül a kis 
vízicsibét találjuk a legmélyebb vízborítású helyeken. Rendszerint a 
mocsár valamely nyílt víztükrénél üt tanyát, ahol a tündérrózsaleveleken 
járkálva szedegeti vízirovarokból, kisebb csigákból álló táplálékát. 
Fészkét a közeli sűrű növényzetbe építi. Költési ideje május-júniusban 
van. A fészekhagyó, fekete pelyhes fiókákat a két szülőmadár együtt 
vezetgeti a mocsárvilág csendesebb részein. Költöző madár, Afrikában 
telel át, ahonnét május elején érkezik vissza fészkelőhelyeire. Védett. 


2. Törpe-vízicsibe (Porzana pusilla). A mocsárvilág szegélyein telepszik 
meg, ott, ahol már sekélyebb, 8-I0 cm a víz. Gyakran található a mély 
fekvésű területek időszakosan vízborította sűrű gyepén, ahol egy-egy 
fűcsomóra építi fészkét. Május végén lát költéshez, fészkében 6-8 barnás 
mintázatú, fényes tojás található. A fiókák fészekhagyók. Európában és 
Ázsia nagy részén is megtalálható, de sehol sem gyakori, emellett 
rejtőző életmódja miatt nehezen észlelhető, így ma is keveset tudunk 
róla. Hazánkban ez a legritkább vízicsibefaj, csupán néhány 
fészkelőhelye ismeretes a Hortobágyról, a Kiskunságból és Csákvár 
környékéről. Vonuló, a telet Afrikában tölti. Fokozott védelemre 
javasolt. 


3. Pettyes vízicsibe (Porzana porzana). A három faj közül termetre a 
legnagyobb. A mocsárvilágot járva legtöbbször hangjáról szerezhetünk 
róla tudomást. Rövid füttyentései sajátosak, és nem hasonlítanak 
semmilyen más hazai madárhangra. Fészkelésre a nádas mocsár szélét, 
de a rendszeres vízborítású, sűrűbb sásosokat, sziki kákásokat keresi fel. 
Fészkét zsombékra vagy sáscsomóra építi, és abba május második 
felében rakja le 8-12 tojását. A fiókák fészekhagyók. Afrikában telel. 
Védett. 

XI. tábla 


1. Kék fu (Porphyrio porphyrio). A meleg szubtrópusi vizek lakója. A 
hínárnövényzetben gazdag mocsarak képéhez hozzátartoznak ezek a kék 
tollazatú, piros lábú, dekoratív madarak, amint laza csoportokban 
szedegetnek a víz tetejét borító leveleken járkálva. Magyarországon egy 
esetben, 1967-ben észlelték a Velencei-tónál. Védett. 


2. Reznek (Tetrax tetrax). Ez az alig tyúk nagyságú, kis termetű túzokfaj 
egykor rendszeres fészkelő madár volt az alföldi pusztákon. 1952-ben 
Cserebökény határában találták utolsó hazai fészkét, amelyet később 
sajnos tojásgyűjtők kifosztottak. Ma a magyar Vörös könyvben már a 
kipusztult fajok sorában szerepel. Délnyugat-Európában helyenként még 
szép számmal él. A hímek komikus szólótánccal hívják fel magukra a 
figyelmet, adják tudtul a szomszédos kakasoknak dürgőhelyeik határait. 
Ahol sok a reznek, ott a hímek kb. 1 hektárnyi dürgőhelyet foglalnak le 
maguknak. A kakas a dürgő mutatványhoz kopár földfelszínt választ, itt 
megállva egyre gyorsuló taposó mozdulatokat végez, toporzékol, majd a 
gyorsulás csúcspontjára érve fejét hirtelen behúzza, azután ismét 
előrevetve nazális ,prrt" hangot hallat, rögtön ezután erőteljesen 
verdesni kezd szárnyaival, miközben egy másfajta ,,szi-szi-szi"-nek 
hangzó hangot bocsát ki. A mozgássorozatot aztán elölről kezdi. Védett 
faj. 


3. Galléros túzok (Chlamydotis undulata). Elterjedési területe Afrika és 
Ázsia sivatagi zónáját öleli fel. A köves félsivatagok a fészkelőhelyei. 
Az arab solymászok kedvelt zsákmánymadara, így sok helyről csaknem 
kipusztították. Ma intenzív kísérletek folynak több arab országban is 
mesterséges szaporítására és visszatelepítésére. Európában alkalmi 
előfordulásai ismeretesek. 

XII. tábla 


1. Csigaforgató (Haematopus ostralegus). A köves és homokos 
tengerpartok, part menti lagúnák, belföldi sóstavak és mocsaras rétek a 
legfontosabb élőhelyei. Európában a legnépesebb fészkelő állománya az 
Északi-tengert környező területeken él. Fészkét kavicsgörgeteg közé 
vagy a rét füve között építi. Egyes holland városokban, kivételesen, 
lapos épületek tetején is költ. Tápláléka a tengerpart hullámverési 
zónájában főleg rákokból, kagylókból, férgekből áll, más helyeken 
rovarokat és szárazföldi csigákat is fogyaszt. Védett. 


2. Fehérfarkú lilebíbic (Chettusia leucura). Közép-Ázsia egyre ritkuló, 
veszélyeztetett madara. A telet Indiában tölti. Magyarországon ez ideig 
egy alkalommal észlelték: 1975 májusában huzamosabb ideig 
tartózkodott egy példány a Velencei-tónál. Védett. 


3. Ujjaslile (Pluvialis sguatarola). Fészkelőhazája a sarkvidéki 
tundraövezetben van. Őszi vonulásán érinti hazánkat. Átvonulása során 
az alföldi szikes tavakat keresi fel, s ott a parton vagy az iszapfelületen 
futkározva szerzi rovarokból, pókokból álló táplálékát. Védett. 


4. Aranylile (Pluvialis apricaria). Termetre és tollazatra is az előző 
fajhoz hasonló. Nyugalmi ruhában a két faj legbiztosabb 
megkülönböztető jegye a hónaljtollak színe, amely az ujjaslilénél fekete, 
ennél pedig fehér. A röpülő madáron ez jól megfigyelhető. Az aranylile 
észak-európai  fészkelőterületeiről csak októberben, novemberben 
érkezik meg hozzánk. Itt az alföldi szikes pusztákon, a Hortobágyon és a 
Kiskunságban található kisebb-nagyobb csapatokban. Enyhébb teleken 
kisebb mennyiségben át is telelhet. Tavaszi átvonulása gyorsabb, 
áprilisban zajlik. Védett. 

XIII 


. tábla 


1. Ékfarkú lile (Charadrius vociferus). Ez a harmadik észak-amerikai 
madárfaj, amely faunánkban előkerült. 1986 novemberében és 
decemberében a kemény tél beálltáig kitartott egy példány 
Almásfüzitőnél a Duna-parton. Otthonában, a kanadai füves prériken és 
réteken mindenfelé gyakori. Városok parkjaiban, sőt futballpályákon is 
megtelepszik. Feltűnő, jellegzetes hangja van. 


2. Parti lile (Charadrius hiaticula). A Búvár zsebkönyvek sorozat 
Madarak 2. kötetében ismertetett kis liléhez hasonló színezetű. Nagyobb 
termete és lábának feltűnő sárga színe különbözteti meg. Röptében 
ezenkívül jellemző a fehér szárnysáv, amely a kis lilénél hiányzik. 
Észak-Európa homokos tengerpartjainak és a tundravidéknek a madara. 
Nálunk átvonuláson mutatkozik. Leggyakrabban májusban, illetve 
szeptember-októberben figyelhető meg az alföldi szikes tavaknál vagy 
leeresztett vizű halastavak iszapfelületein, amint rovarokból álló 
tápláléka után futkos. Védett. 


3. Havasi lile (Eudromias morinellus). Ez a lilefaj a magashegységek 
madara, de költ a sarkvidéki tundrán is. Alighogy a hó elolvad, már 
lefészkel a magas hegyi fellápon, s oly szorosan üli a fészkét, azaz olyan 
kitartóan rajta marad a tojásain, hogy egy-egy visszatérő havazás 
csaknem elfedheti a kotló madarat. Költ az Alpokban és a Kárpátokban 
is, de legnépesebb állománya a Skandináv-félszigeten található. Nálunk 
rendszeres átvonuló az Alföld szikes pusztáin, különösen a 
Hortobágyon. Védett. 


4. Kis póling (Numenius phaeopus). Rendszeres átvonuló, elsősorban az 
Alföld szikes pusztáin. Egykor ezres tömegekben vonult át a 
Tiszántúlon, s vadászták. Ma már csak kisebb csapatokban mutatkozik. 
Hozzánk legközelebbi fészkelőhelyei Észak-Európa vizenyős rétjein és 
tundráin vannak. Afrikában telel. Védett. 

XIV. tábla 


1. Vékonycsőrű póling (Numenius tenuirostris). A világ legritkább 
madarai közé tartozik. Veszélyeztetettsége miatt a nemzetközi Vörös 
könyvben is szerepel. Világállománya mindössze 7-800 madár, amelyet 
Marokkóban, a telelőhelyeken számláltak. Két kisebb fészkelőterülete 
ismeretes Nyugat-Szibériában. Az innen a telelőhelyeik felé délnyugatra 
vonuló madarak érintik hazánkat, így elvétve nálunk is megfigyelhető a 
szikes pusztákon, tavakon. Védett. 


2. Kis goda (Limosa lapponica). Eurázsia tundravidékének fészkelő 
madara. Költöző, az állomány zöme Nyugat-Afrikában tölti a telet. A 
tengerpart mentén vonul, így hozzánk csak elvétve kerül néhány 
példány, főként szeptemberben. Ezek a vonulási útvonalat lerövidítő 
egyedek a szikes tavainkon töltött néhány nap után továbbmennek, 
délnyugat felé. Rovarlárvákból, férgekből és puhatestűekből álló 
táplálékát a sekély vízben gázolva, hosszú csőrével szurkálva szerzi az 
iszapból. Védett. 


3. Sárgalábú cankó (Tringa flavipes). Fészkelőhazája Észak-Amerika, 
ahonnét rendszeresen átvetődik Európába. Legtöbb megfigyelés a Brit- 
szigetekről származik. Hazánkból egyetlen bizonyítható példány 
ismeretes, amelyet 1959-ben találtak Fülöpházánál. 


4. Tavi cankó (Iringa stagnatilis). Ez a kecses gázlómadár néhány 
évtizede még fészkelt a hazai szikes pusztaságok sekély tavainál. Azóta 
sajnos kipusztult, s ma már csak ritka átvonulóként jelenik meg, főleg 
áprilisban és augusztusban. Nemzeti parkjaink pusztai vizeinek 
visszaállítása kedvezően hatna e madárfaj visszatelepedésére. Védett. 

XV. tábla 


1. Szürke cankó (Iringa nebularia). Szikes tavainknál, olykor a Duna 
homokos zátonyain rendszeres őszi-tavaszi átvonuló. Színezete nagyon 
hasonló az előző fajhoz, de attól nagyobb termete, zöldes lábai és 
hosszabb csőre jól megkülönbözteti. Hangja viszont a piroslábú cankó 
füttyére emlékeztet, bár más árnyalatú. Védett. 


2. Erdei cankó (Iringa ochropus). Rendszeres őszi-tavaszi vonuló. 
Leggyakrabban kisebb folyó- és csatornaparton figyelhető meg, ahol a 
vízszéli iszapból rovarlárvákat, férgeket szedeget. Sohasem csapatos, 
2-4 példány mozog együtt. Enyhébb teleken be nem fagyó vizeinknél 
áttelelők is akadnak. Fészkelőterülete nincs messze tőlünk, a Kárpátok 
és Erdély hegyeiben már költ. Érdekes, hogy ez a parti madár nem 
talajon, hanem fán fészkel. Rendszerint valamely kisebb erdei 
vízfolyással szomszédos erdőrészben elhagyott rigófészket foglal el, 
abba rakja le 4 tarkán mintázott tojását, amelyet a hím és tojó felváltva 
költ. Védett. 


3. Réti cankó (Tringa glareola). Észak-Európa nedves rétjeinek a 
madara. Vizeinknél rendszeres őszi-tavaszi átvonuló. Őszi átvonulása - 
mint a legtöbb sarkvidéki parti madáré - már július elején elkezdődik, és 
szeptember végéig tart. Tavasszal április kezdetén érkeznek vissza az 
elsők, és május közepén húznak át az utolsó csapatok északi 
fészkelőhazájuk felé tartva. Védett. 


4. Terek cankó (Xenus cinereus). Eurázsia tundráinak madara, 
Magyarországon szikes tavainknál mutatkozott néhány esetben, tavaszi 
és őszi vonuláson. Feltűnő ismertetőjele az enyhén felfelé görbülő csőr 
és a sárga láb. Védett. 

XVI. tábla 


1. Kőforgató (Arenaria interpres). Fészkelőhelyei az északi tengerek 
sziklás, köves partjain vannak. Alföldi szikes tavainknál és a Balaton 
partján rendszeres, de ritka átvonuló. Rövid és kissé oldalt ferdülő csőre 
kitűnő emelő a parti kövek felforgatására. A kövek alatt meglapuló 
férgekkel, rovarokkal, csigákkal táplálkozik. Biharugrán a halastavakon 
megfigyeltünk egy példányt, amely a tó aljzatán, a kiszáradó 
iszapfelületen kagylótól kagylóig szaladt, s a 8-10 cm-es tavikagyló- 
héjakat forgatta, az alattuk nedvesen maradó iszapon meghúzódó 
rovarok felszedésére. Védett. 


2. Nagy sárszalonka (Gallinago media). Az utóbbi évtizedekben száma 
lecsökkent, visszahúzódó faj. A Német-Lengyel-síkság rétjein nemrég 
még fészkelt, ma már ritkaságnak számít a Balti-tenger keleti partjainál 
is. Ennélfogva hazai megjelenései is mind ritkábbá váltak. Egykor 
vadászható faj volt nálunk, ma pedig csupán egy-két átvonuló 
példányról kapunk híradást évente. Védett. 


3. Kis sárszalonka (Lymnocryptes minimus). Rejtett életmódja miatt 
északi fészkelőterületein is kevésbé ismert faj. Vizeinknél átvonuláskor 
fordul elő. Be nem fagyó forrásoknál, artézi kutak kifolyóinál át is 
telelhet. Egykor vadászható faj volt, ma már védett. 


4. Sarki partfutó (Calidris canutus). Mint neve is mutatja, a sarkkörön 
belüli tundravidék fészkelő madara, ún. circumpolaris elterjedésű faj. A 
nyugat-európai partok mentén hatalmas tömegekben vonul át afrikai 
telelőhelyei felé tartva. Magyarországra csak ritkán vetődnek egyes 
példányok, amelyek az alföldi szikes tavakon rendszerint más parti 
madarakhoz társulnak. Védett. 

XVII. tábla 


1. Apró partfutó (Calidris minuta). Szikes vizeinknél, halastavaknál 
rendszeres őszi-tavaszi átvonuló. Tavaszi csapatai április utolján, május 
első felében húznak át. Őszi vonulása elhúzódó, mivel első példányai 
már júliusban megérkezhetnek, szeptemberben a legszámosabb és csak 
október közepén távoznak az utolsók. Fészkelőhelyei Eurázsia 
tundrazónájában vannak, telelőhelye Afrika és  Délnyugat-Ázsia 
partvidéke. Védett. 


2. Temminck-partfutó (Calidris temminckii). Az előzőhöz hasonlóan 
veréb nagyságú. Halvány szürkéssárga lábszínezete és fehér farokszéle 
alapján jól megkülönböztethető. Valamivel ritkább átvonulónk, mint az 
apró partfutó. Néha azzal vegyes csapatokat is alkot, máskor kisebb 
számban, elkülönülten mozog. Mindkét fajnak rövid a csőre, ami a 
visszahúzódó víz alól felszabaduló iszap- és homokfelületeken mozgó 
férgek és rovarlárvák vagy alacsonyabb rendű rákok felcsipegetésére 
alkalmas. Védett. 


3. Tengeri partfutó (Calidris maritima). Az egyedüli európai partfutó, 
amely a sziklás tengerpartokat kedveli. Lenn, a  hullámjárta 
sziklatömbök tetején járkál, s a moszatok alatt meghúzódó apró állatok 
után kutat. Mivel az Észak-Atlanti (Golf)-áram melegítő hatására az 
észak-európai partoknál nem fagy be a tenger, télen sem vonul melegebb 
égöv alá. Magyarország területén mindössze két esetben észlelték, még 
az elmúlt évszázadban. Védett. 


4. Sarlós partfutó (Calidris ferruginea). Európa területén sehol sem 
fészkel, ennek ellenére rendszeres átvonuló madarunk. Őszi vonuláson, 
augusztus-szeptemberben gyakoribb. Májusban, tavaszi átvonulásán 
olykor vörös tollazatú, nászruhás egyedeket is megfigyelhetünk. Védett. 

. tábla 


1. Sárjáró (Limicola falcinellus). Rövid lábú, széles csőrű, apró termetű 
madár. Fejének csíkoltsága jól megkülönbözteti a többi hasonló méretű 
partfutótól. Fészkelőterületei az eurázsiai tundravidéken vannak. Nálunk 
meglehetősen ritka átvonuló. Augusztus végén, szeptemberben lehet 
leginkább megfigyelni, szikes tavainkon vagy a leeresztett vizű 
halastavakon, ahol az iszapból lárvákat és férgeket szedeget. Védett. 


2. Laposcsőrű víztaposó (Phalaropus fulicarius). A különleges 
életmódú madarak közé tartozik. Parti madár ugyan, de úszókaréjos 
lábujjaival kitűnően úszik, így nem a parton járkálva táplálkozik, hanem 
a víz tetejére ül. Körbe-körbe forogva felkavarja a vizet, és az így 
felszínre vetődő apró állati szervezeteket csipegeti fel. További érde- 
kessége, hogy a telet az óceánok nyílt vizein tölti, ahol éppen így szerzi 
táplálékát. Harmadik különlegessége, hogy a tojói élénkebb színezetűek, 
erősebb termetűek, s a tompább színezetű, könnyebb testű hímekre 
marad a tojások kiköltése és a fiókák felnevelése. Szikes tavainkon igen 
ritkán, július, augusztusban jelenik meg. Védett. 


3. Futómadár (Cursorius cursor). Fészkelőhazája Afrika és Ázsia 
szubtrópusi zónájának vizeinél, sós félsivatagjaiban van. Futáskor lábát 
oly gyorsan szedi, hogy szinte gurulni látszik. Fészkelőterületeitől 
olykor messze északra elkóborol, így már több európai országban is 
észlelték. Védett. 


4. Feketeszárnyú székicsér (Glareola nordmanni). Közép-Ázsia 
sztyeppéin van az otthona, de költ Dobrudzsában is. Hozzánk alkalmilag 
vetődik egy-egy pár, és a széki csér telepeire társul be költésre. Az 
utóbbi években a Hortobágyi és a Kiskunsági Nemzeti Parkban 
sikeresen költött. Védett. 

1. Nagy halfarkas (Stercorarius skua). Az északi és a déli félgömb 
hideg égövi tengerein egyaránt előfordul. Helyenként a madártelepek 
fosztogatója — levágja a fészekre hazaérkező kisebb tengeri madarakat. 
Az év nagy részében azonban egyéb tengeri állatokat, halakat, rákokat 
fogyaszt. Növekedő létszámú faj, Skócia északi részein vannak 
jelentősebb fészkelőhelyei. Ez ideig két esetben észlelték a Dunántúlon. 
Védett. 


2. Szélesfarkú halfarkas (Stercorarius pomarinus). Közel ezüstsirály 
nagyságú, sötétbarna színezetű madár. Nevét két középső, lapát alakúan 
kiszélesedő, meghosszabbodott faroktolláról kapta. Igazi sarkvidéki faj, 
hozzánk legközelebb a Novaja Zemlja szigeten költ. Az onnan ritkán 
hazánkba látogató fiatal egyedek rendkívül szelídek, néhány méterre 
bevárják az embert, hiszen nem ismerik. A telet az Atlanti-óceánon 
töltik. A hazánkon átvonuló egyedek a megfigyelések szerint hal- és 
sirálydöggel táplálkoztak. Védett. 


3. Ékfarkú halfarkas (Stercorarius parasiticus). Viharsirály nagyságú. 
Két középső faroktolla ék alakúan meghosszabbodott. A négy 
halfarkasfaj közül ez a leggyakoribb vendég Magyarországon. Főként 
szeptemberben és október elején mutatkoznak átvonuló egyedei. Más 
vízimadarakat, sirályokat, cséreket fenn a levegőben addig zaklat, amíg 
azok el nem engedik a náluk lévő zsákmányt. Az elejtett halat azután a 
halfarkas ügyes bukórepüléssel még a levegőben elkapja. Védett. 


4. Nyílfarkú halfarkas (Stercorarius longicaudus). Kis termetű, karcsú 
rablósirály. Két középső kormánytolla erősen meghosszabbodott, 
elvékonyodó. Skandináviai fészkelőhazájában a lemming a fő tápláléka. 
Nálunk ritka átvonuló. Védett. 

1. Viharsirály (Larus canus). E középtermetű sirály állománya az utóbbi 
évtizedekben Európa-szerte megemelkedett. A korábban ritka átvonuló 
ma rendszeres téli vendég. Főként a Balatonon és a Dunán gyakori, de 
megtalálható a kisebb tavaknál is, ahonnét a dankasirályokkal együtt a 
szántóföldekre is kijár táplálkozni. Védett. 


2. Heringsirály (Larus fuscus). Felülről fekete színű, sárga lábú öreg 
példányait könnyű felismerni, de a fiatalok formára és színezetre 
megtévesztésig hasonlítanak a nagyobb termetű ezüstsirály fiataljaihoz. 
Észak-Európa tengerpartjain költ. Szikes tavainknál és a Balatonon 
főként április-májusban és októberben látható. Védett. 


3. Dolmányos sirály (Larus marinus). Csaknem lúd nagyságú, lomha 
röptű sirály. Az öregek legfontosabb ismertetőjegye a fekete dolmány és 
a hússzínű láb. Az Atlanti-óceán mindkét partvidékén fészkel. Európai 
állománya az 1960-as évektől növekszik, ezzel egyidejűleg elterjedési 
területe is délebbre húzódott. Minden bizonnyal ennek köszönhető, hogy 
a faunánkban nemrég megjelent fajnak egyre szaporodnak hazai 
megfigyelési adatai. Főként őszi vonuláson mutatkozik az alföldi szikes 
tavakon, nagyobb kiterjedésű halastavakon, valamint a Dunán. 


4. Jeges sirály (Larus hyperboreus). Nagy testű, csaknem teljesen fehér 
színű sirály. A magas észak madara, sziklás partokon és szigeteken költ. 
Télen több ízben megfigyelték a Tiszán, a szegedi Fehértavon, valamint 
a Dunán. Legutóbb az almásfüzitői Duna-szakaszon tartózkodott közel 
két hétig egy példány. Védett. 

1. Sarki sirály (Larus glaucoides). Az előző fajhoz hasonlóan csaknem 
tiszta fehér, de csupán ezüstsirály nagyságú. Költési területe Grönland 
partjain és az azt övező szigeteken van. Magyarországon 1934-ben 
mutatkozott, Balatonszemesnél. Védett. 


2. Kis sirály (Larus minutus). A közismert dankasirálynál jóval kisebb. 
Az öregek a fekete fej és a sötét szárnyalj, a fiatalok a szárnyon 
áthúzódó fekete szalag alapján könnyen felismerhetők. Fészkelőhazája a 
Balti-tengertől keletre húzódik. Nálunk rendszeres átvonuló. Az alföldi 
szikes és halastavakon május-júniusban és szeptemberben vonul át. A 
Balatonon sokszor a jég beálltáig kitart néhányuk. 1985 augusztusában 
az Aggteleki Nemzeti Park egyik kis taván is megpihent egy példány. 
Védett. 


3. Csüllő (Rissa tridactyla). Viharsirály nagyságú és színezetre is 
hasonló, de attól fekete szárnycsúcsa és fekete lába alapján 
elkülöníthető. Az északi tájak madara. Skandinávia sziklás 
tengerpartjain, az úgynevezett , madárhegyeken"? több százezer párban 
költ. Főként a tengeren szerzi meg táplálékát, a kontinens belsejébe 
ritkán vetődik. Őszi vonuláson azonban halastavainkon főként fiatalok 
egyesével-kettesével előfordulhatnak. Védett. 


4. Fecskesirály (Xema sabini). Az egyetlen sirály, amelynek farka villás 
végződésű. A Jeges-tenger mocsaras partvidékén és szigetein fészkel. 
Vonulásán túljut az  Egyenlítőn. Dél-Amerika és Afrika hideg 
tengeráramlattal mosott nyugati partjainál telel. Vonuláskor inkább az 
óceán felett halad. Magyarországon mindössze egy esetben került kézre 
egy fiatal példány 1941-ben Káposztásmegyernél. Védett. 

etbsatátá 


1. Fattyúszerkő (Chlidonias hybrida). Nagy elterjedésű faj, tőlünk 
keletre Kínáig költ. Az utóbbi évtizedekben hazai fészkelő állománya 
jelentősen megnövekedett. Legnépesebb telepei a Hortobágyi Nemzeti 
Parkban vannak, de megtalálhatók az Alpári-réten és a Péteri-tavon is. 
Fészkét a tündérrózsa vízfelszínen fekvő leveleire rakja. 3-4 tarka 
mintázatú tojását olykor későn, júliusban költi ki. Költési ideje 18 nap, a 
fiókák 21 nap múlva kapnak szárnyra. Tápláléka repülő vízirovarokból, 
főként szitakötőkből áll. Költöző madár, hozzánk április utolján érkezik, 
és szeptemberben vonul el afrikai téli szállására. Védett. 


2. Kacagó csér (Gelochelidon nilotica). Míg az előző növekvő, ez egyre 
csökkenő számú faj. Egykor fészkelő madár volt hazánk területén, de 
napjainkra teljesen kipusztult, csupán nyári kóborlásán mutatkozik egy- 
egy példány szikes tavainkon. Védett. 


3. Kenti csér (Sterna sandvicensis). Ez a nagy termetű csér kifejezetten 
tengerparti madár. Az Északi-tenger partvidékén költő állománya az 
utóbbi években megnövekedett, Magyarországra is elvetődik néha 1-1 
példány. Védett. 


4. Pusztaityúk (Pterocles exustus). Észak-Afrika és Ázsia sivatagjaiban 
és száraz sztyeppéin honos. Fészke köves félsivatagban, kiszáradt 
szántóföldön, ugarokon található. E madarak olykor száz kilométert is 
megtesznek naponta fészkelőhelyüktől, hogy vízhez jussanak. Egyedüli 
európai előkerülésével Magyarország dicsekedhet. 1863-ban lőtték ezt a 
példányt, amely a Közép-Ázsiából érkező talpastyúk-invázióval keve- 
redhetett hozzánk. Táplálékát sivatagi növények magvai és rovarok 
alkotják. Védett. 

1. Keleti gerle (Streptopelia orientalis). A vadgerlénkhez hasonló 
tollruhát viselő, de nagyobb termetű galambféle. Kifejezetten költöző 
madár, a telet Dél-Ázsiában tölti. Nyugat-szibériai fészkelőterületeiről 
azonban egyes példányok nem déli, hanem nyugati irányba vándorolnak, 
főként késő ősszel. Hazánkban ez ideig egy alkalommal figyelték meg, 
balkáni gerlék között táplálkozott Szeged egyik külvárosi udvarán, 1985 
decemberében. A kontinensünkön felbukkanó példányok elsősorban 
fiatalok, barnás márványzatú tollazatuk alapján különböztethetők meg a 
balkáni gerlétől, amelynél egyébként egy árnyalattal nagyobbak is. 


2. Karvalybagoly (Surnia ulula). Ez a középtermetű, hosszú farkú 
bagoly az eurázsiai tajgaövezet madara, helyenként az erdős tundrába is 
felhatol. Nevét karvalyszerűen mintázott, , harántcsíkozott" alsótestéről 
kapta. Fészkelőhazájában a ligetes nyírfaerdőket és fenyveseket kedveli. 
Odvas fákban, főként elhagyott harkályodúkban költ. Kisemlősöket és 
gyakran madarakat zsákmányol. Magyarországon csupán néhány 
alkalommal figyelték meg, főként az őszi hónapokban. Védett. 


3. Uráli bagoly (Strix uralensis). A macskabagolyhoz hasonló, de annál 
nagyobb testű és hosszabb farkú faj. Biztos megkülönböztető jegye 
alsótestének hosszanti csíkozása. Nálunk az Aggteleki Nemzeti Parkban, 
a Bükkben és a Zempléni hegységben költ. 


4.  Fehérhátú fakopáncs  (Dendrocopos  leucotos).  Legritkább 
harkályunk. A két fehér vállfolt ennél a fajnál hiányzik, ehelyett a háta 
közepe fehér, erről kapta a nevét is. Elsősorban a bükkösök madara. Az 
odvas és korhadó fákban gazdag öreg erdőket kedveli. 1986-ban az 
Aggteleki Nemzeti Parkban is előkerült. Védett. 

1. Kalandrapacsirta (Melanocorypha calandra). Nagy termetű, erős 
csőrű pacsirtafaj, begye két oldalán egy-egy jellegzetes fekete folttal. 
Hozzánk legközelebb eső fészkelőhelyei Dobrudzsában és a Balkán- 
félsziget déli felében vannak. A gyér növényzetű, köves, száraz 
sztyeppek madara. Énekét sajátos előadásban hallatja. Mintegy 80-100 
méter magasra felemelkedik, s ott gyakran fél óra hosszat is szabályos 
köröket leírva énekel, majd hirtelen elnémul, és szárnyait bevonva, 
függőlegesen zuhan, s csak a föld felett 1-2 méterrel kibontott szárnnyal 
siklik könnyedén a talajra, fészke közelében. Magyarországon elvétve 
fordul elő. Védett. 


2. Szikipacsirta (Calandrella brachydactyla). Dél-Európában az előző 
fajjal azonos élőhelyen fordul elő. A Hortobágyon és más helyeken élő 
állomány a dél-európaitól elszigetelt populáció, bár vonuláson valószínű 
keverednek. A Hortobágyon fészkét rendszerint a szikes padka oldalába 
építi, s hogy a záporok idején a lezúduló víztől megvédje, kis gátat is 
kiképez fészke szabad oldala köré. Fokozottan védett. 


3. Erdei pacsirta (Lullula arborea). Egyike a legszebb hangú énekes- 
madarainknak. — Hegyvidékeinken a bokros legelőkön,  karszt- 
bokorerdőkben telepszik meg, az Alföldön a cserjékkel, borókával 
gyéren benőtt homokbuckákat kedveli. Fészkét a talajra építi, évente két 
költése van. Védett. 


4. Havasi varjú (Pyrrhocorax pyirhocorax). Kékes fényű, fekete 
tollazat, hosszú, lefelé ívelt piros csőr és piros láb jellemzi. Hozzánk 
legközelebb az Alpokban költ, Magyarországon mint alkalmi téli vendég 
jelenik meg. Védett. 


52 


XXV. tábla 


1. Havasi csóka (Pyrrhocorax graculus). Fekete tollazatú, sárga csőrű, 
piros lábú madár. Az Alpokban 2000 m felett mindenfelé gyakori, 
felkeresi a turisták által látogatott helyeket, néha hulladékeltakarító 
szerepet tölt be. Dallamos hangja messzire hangzik. Alkalmilag 
Magyarországra is elvetődhet hidegebb teleken. Védett. 


2. Kormosfejű cinege (parus montanus). Közép-Európában a magas 
hegyifenyő-régió madara, azonban kivételesen alacsonyabb fekvésű 
területeken is megtelepszik. A hozzá nagyon hasonló barátcinegétől 
hangja, továbbá a szárnyán lévő fakó szürkés tükör különíti el. Az Alpok 
alján, Aggtelek környékén él, a Zemplénben rendszeres fészkelő. Télen 
más cinegefajokkal vegyes csapatokat alkotva járja az erdőt. Rovarokkal 
és pókokkal táplálkozik. Védett. 


3. Hegyi fakusz (Certhia familiaris). Nálunk a magasabban fekvő 
erdőövek madara. A rövidkarmú fakusszal (Certhia brachydactyla) 
szemben a simább kérgű fákat részesíti előnyben, főként a bükköt és a 
lucfenyőt. Fészkét gyakran építi a fatörzs széltörés által keletkezett 
repedésébe vagy elváló kéreg mögé. Télen az alföldi erdőkben is 
találkozhatunk kóborló egyedeivel. Védett. 


4. Hajnalmadár (Tichodroma muraria). Eurázsia mérsékelt övön 
húzódó magashegységeinek a madara, a Pireneusoktól a mongóliai 
Hangájig. Az árnyas sziklafalakat, sziklás szurdokokat kedveli. Fészke 
magasan a sziklafalon, valamely repedésben található. A hím és a tojó 
felváltva hordja a sziklafalon összeszedett rovartáplálékot a fiókáknak. 
Télen alacsonyabban fekvő tájakra húzódik. Magyarországon novem- 
berben és februárban kerül legtöbbször szem elé, mészkő vagy dolomit 
sziklafalon, esetleg épületen. Védett. 

1. Rőtfarkú rigó (Turdus naumanni). Hazája Szibéria keleti részein, a 
Bajkálon túli területeken van. Egyes példányok ritkán Európába is 
elvetődnek, így egy esetben nálunk is megkerült a múlt században. 
Védett. 


2. Apácahantmadár (Oenanthe pleschanka). Fészkelőterülete Kelet- 
Európa és Ázsia sztyeppzónájának déli részén húzódik, Dobrudzsától 
Mongóliáig. Alkalmilag Magyarországon is megjelenik. Ez ideig 
Budaörs környékéről származik a legtöbb megfigyelés. Rovarokból álló 
táplálékát a talajközelben szerzi. Leshelye rendszerint egy kiálló kövön 
vagy sziklasoron van. Védett. 


3. Cserregő nádiposzáta (Acrocephalus scirpaceus). Nádasaink gyakori 
fészkelő madara. A nádasnak a ritkán vágott, odvasabb részeit kedveli. 
Viszonylag halk, cserregő éneke április közepétől hallható. Mély, csésze 
alakú fészkét néhány nádszálhoz erősíti, 80-120 cm-re a víz szintje 
fölött. Fészekalja 4-6 tojásból áll, a fiókákat a hím és a tojó felváltva 
eteti. Évente kétszer költ. Tápláléka a nádas rovarvilágából kerül ki. 
Augusztusban, szeptemberben vonul el afrikai téli szállására. Védett. 


4. Rozsdás nádiposzáta (Acrocephalus agricola). Közép- és Belső- 
Ázsia nádas mocsarait és rizsföldjeit lakja. Hozzánk legközelebb a 
Fekete-tenger környékén élnek kisebb populációi. Költöző madár, Ázsia 
déli részein telel át. Eltévedt egyedek azonban Európa nyugati részeire is 
elvetődhetnek. 1978 nyarán a Kiskunságban fogták az első és egyetlen 
hazai példányt. Védett. 

1. Csíkosfejű nádiposzáta (Acrocephalus paludicola). Mocsárrétjeink 
ritka lakója, csupán a Hortobágyi Nemzeti Park területéről ismeretes 
rendszeres fészkelése. Nem a nádasban, hanem a nádast övező magas 
fűben, főként a hernyópázsit és az ecsetpázsit állományában költ. 
Fészkét a talajon avas fű közé építi. Fészekalja 4-6 tojásból áll, a 
kotlásban csak a tojó vesz részt. A fiókák 12 nap alatt kelnek ki, és 
további két hét múlva röpülnek. Költöző, a telet Afrikában tölti. Védett. 


2. Kucsmás poszáta (Sylvia melanocephala). Mediterrán poszátafaj, a 
déli hegyoldalak örökzöld bokrosait, bokorerdőit lakja. Hozzánk nyári 
kóborlása során vetődhet. Ez ideig egy példány került elő, amelyet 1979- 
ben a Szentgyörgy-hegyen fogtak. Védett. 


3. Havasi szürkebegy (Prunella collaris). A Kárpátok és az Alpok 
fahatár feletti sziklarégiójában él. Rendkívül bizalmas madár, a turisták 
néhány méterről szemlélhetik, amint a gyér fű között rovarok után kutat, 
vagy valamely sziklapárkányon pihen. Fészkét jól elrejti a sziklafal 
repedésébe vagy kövek alá. A mohából és szőrökből épített puha fészek 
belül még finomabb gyapjúszálakkal és tollal bélelt. 4-5 világoskék 
színű tojást rak, amelyeket csak a tojó költ. A fiókák 15 nap alatt kelnek 
ki. Magyarországon a Budai-hegység mészkő és dolomit szikláin vagy a 
Salgó váron kis számban rendszeres téli vendég. Védett. 


4. Hosszúfarkú gébics (Lanius schach). A nagy őrgébicsnél egy 
árnyalattal . nagyobb madár hazája India és Délkelet-Ázsia. 
Magyarországon egy esetben észlelték, 1978. április 21-én a kisalföldi 
Fehértó község mellett. Védett. 

XXVIII. tábla 


1. Szürke zsezse (Carduelis hornemanni). A zsezséhez nagyon hasonló, 
de világosabb színezetű és farkcsíkja is fehér. A zsezse csapataiban 
inváziós években olykor nálunk is megfigyelhető. Védett. 


2. Rózsás pirók (Carpodacus roseus). Fészkelőterülete Szibériában a 
Jenyiszejtől keletre húzódik. Kínában és Japánban telel. Csak egyszer és 
éppen Magyarország területén észlelték Európában. A bizonyító 
példányt, egy tojót, 1850. december 4-én fogták a budapesti Isten- 
hegyen. A madár a Természettudományi Múzeum gyűjteményébe került, 
ahol 1956-ban a tűz martaléka lett. Védett. 


3. Nagy pirók (Pinicola enucleator). Kontinensünkön a legnagyobb 
pintyféle, csaknem rigó nagyságú. A hímek rózsáspiros, a tojók 
zöldesbarna tollazatúak. Kettős szárnycsíkjuk feltűnő. Európa északi 
tájain a fenyves és vegyes erdőket lakja. Elterjedési területe körülöleli 
mind az észak-amerikai, mind az eurázsiai hideg mérsékelt övi 
erdőzónát. Télire alig hagyja el fészkelőhelyét, mindössze néhány száz 
kilométert húzódik délebbre. Magyarországról egy biztos adata 
ismeretes a Dunántúlról. Védett. 


4. Fenyősármány (Emberiza leucocephala). Fészkelőterülete az Urál 
vonulatától keletre felöleli Szibéria tajgaövezetének nagy részét. A 
ligetes fenyves és nyíres erdőket kedveli. Tulajdonképpen a mi 
citromsármányunkat helyettesíti, az annak megfelelő életteret tölti be 
Szibériában. 1986. január l-jén a Zala megyei madarászok különös 
szerencsével jártak, amikor  gyűrűzőtáboruknak először sikerült 
megfogni, ezzel Magyarországon is kimutatni ezt az ázsiai madárfajt, 
amely egyébként már számos európai országban megkerült. 

